**Referat af bestyrelsesmøde 10. oktober 2018 kl. 17-21**

**Odense Idrætshal, mødelokale 2**

**Til stede**: Henrik Christoffersen (HC), Peter Brandt Andersen (PBA), Tobias Rasmussen (TR), Per Christensen (PC), Mikkel Juul Larsen (MJL), Freddy Frederiksen (FF), Søren Skau (SS) og Jens Ellitsgaard (JE, referent).

**Afbud**: Kirsten Jensen (KJ), Martin Uhd Grønbech (MU).

Dagsorden/diskussionspunkter blev aftalt ved mødets start.

**1. Forretningsorden**

Det ønskes, at der bedre styr på en række ting. JE skal have adgang til hjemmesideredigering, så han eventuelt kan lægge referater fra møder op på hjemmesiden (Aktion: HC).

JE gennemgår dokumentet Code of Conduct, og tilføjer nogle ting. Det skal bestræbes at denne overholdes - fx i forbindelse med dagsorden til bestyrelsesmøder og referater herfra. Sendes til bestyrelsen for kommentarer (Aktion: JE). Der bør oprettes en aktionsliste i referatet, som medtages i dagsorden for næste møde.

Freddy har rundsendt procedure for godkendelse af udbetalinger og tegningsregler. Tegningsregler skal redigeres så teksten bliver som nedenstående, og bør med i vedtægterne ved den kommende generalforsamling.

***Tegningsregler****Forbundet tegnes af formanden og kassereren i forening. I tilfælde af formandens forfald kan næstformanden og kassereren tegne Forbundet. I tilfælde af kassererens forfald kan formanden og et af de øvrige bestyrelsesmedlemmer tegne Forbundet.   
Bestyrelsen vedtager en forretningsgang for administrationen, herunder regler for kassererens dispositionsadgang.*

*Ved økonomiske dispositioner med enkeltstående aftaler op til 25.000 kr. eller løbende aftaler (abonnementer mv.) på op til 25.000 kr. pr. regnskabsår og med maksimum 3 måneders opsigelse, tegnes Forbundet af formanden og kassereren eller ved formandens forfald af næstformanden og kassereren.*

*Økonomiske dispositioner derudover og ansættelseskontrakter skal godkendes af bestyrelsen og kan derefter påtegnes af formanden og kassereren eller ved formandens forfald af næstformanden og kassereren.*

Den bedst egnede database til opbevaring af vores fælles dokumenter bør findes (Aktion: MU). I første omgang fortsættes med Google Drive.

IKC har haft en opgave med at samle kontaktoplysninger til de danske curlingklubber. Input herfra skal sendes videre til JE (Aktion: HC). Jens samler kontaktinformation fra klubber; bestyrelsesmedlemmer, kontaktpersoner og e-mailadresser. DCuF bør også have klubbernes vedtægter liggende (skal ifølge vedtægterne sendes til DCuF) - dette kan fx indsamles i forbindelse med generalforsamling 2019 (Aktion:JE).

Det er fortsat ønsket at have et "årshjul" med diverse opgaver og tidsfrister i. JE laver et udkast til format af dette årshjul i Excel, HC skal komme med input til formandsopgaver, TR/FF skal komme med input vedrørende kassererposten, regnskab og økonomi, MU skal komme med input fra eliteudvalg, Turne­rings­udvalget skal komme med input fra turneringer, turneringskalender og sæsonindbydelse. JE skal samle dette op til sidst (Aktion: JE, HC, TR, FF, MU)

Det blev aftalt, at møder som udgangspunkt er 4 timer (kl. 17-21), hvis de afholdes som aftenmøder i Odense, og 6 timer (kl. 10-16), hvis de afholdes som dagsmøder i weekenden i Idrættens hus. Der skal måske arbejdes på at samles til et seminar med en overnatning, så der er tid til at diskutere nogle bredere ting i dybden, men der er ikke planlagt et sådant seminar for nuværende. JE skal kigge på at rykke bestyrelses­mødet i januar - fx ved Doodle-afstemning (Aktion: JE).

Referatet af bestyrelsesmøde 21. august blev godkendt. HC sørger for at IKC sender dette rundt til klubberne, og at det kommer på hjemmesiden (Aktion: HC).

**2. Udviklingskonsulenten tilbage fra barsel**

Lotte er tilbage fra barsel, og HC har naturligvis snakket en del med hende og haft møde med Lotte og Helge fra IKC. Det er aftalt, at Lotte skal komme med en statusrapport om igangværende og kommende opgaver før hvert bestyrelsesmøde, men om hun deltager i møderne afhænger af hvor de afholdes. Lotte kommer også til at kigge på en rekrutteringskampagne hen over forår/sommer 2019 rettet mod opstartshold i den kommende sæson - målgruppe 13-19 årige, kan eventuelt kaldes Teenage-curling.

Der kommer nogle opgaver til Lotte i forbindelse med VM 2019 i Silkeborg med eksempelvis koordinering af noget skolecurling og koordinering af åbent hus op til VM.

Lotte vil i den kommende periode genoptage dialog med klubberne, og kan forhøre sig om status på diverse tiltag og afdække om der er særlige ønsker fra klubberne.

Der blev også på sidste bestyrelsesmøde diskuteret mulige arbejdsopgaver for Lotte - herunder videre udbredelse af "Curling Kick-off", træningslejr for voksne og juniortræf.

**3. Strategiaftale**

HC fortalte, at han har været til statusmøde hos DIF vedrørende strategiaftalen, og også har omtalt denne aftale på mødet med Lotte og Helge fra IKC. I strategiaftalen har vi som mål at rekruttere og fastholde medlemmer i aldersgruppen 20-40 år. Bestyrelsen mener at især "Curling Kick-off" passer sammen med dette punkt, og derfor skal der arbejdes videre på at udbrede "Curling Kick-off".

Kampagner rettet mod 13-19 årige menes at være fundament for elite/talentudvikling - og kan i forhold til strategiaftalen kædes sammen med dette.

TR og PBA med støtte fra HC kigger HURTIGT på, om det kan lade sig gøre at koble juniortræf på DCA-weekenden i december. Der bør være rigeligt plads i økonomien til juniortræf. Udviklingskonsulenten skal ikke prioriteres til dette i forhold til andre vigtige opstartsopgaver for Lotte. (Aktion: TR, PBA og HC)

Det vil også være fint med en junior-/nybegyndersamling i foråret 2019, hvis der er nogen der har kræfter/tid til dette i forhold til andre aktiviteter (VM 2019 i Silkeborg, turneringsplanlægning og deltagelse i turneringer).

Der er ønske om en "Voksen træningssamling" med fokus på socialt samvær og udvikling af relativt nye voksne spillere. Dette tænkes at kunne afholdes i efteråret 2019.

Det ønskes også at der rykkes på at udvikle trænere. Til dette foreslås det at forsøge at afholde WCF trænerkursus i Danmark i august/september 2019 som opfølgning på 1-2-træner, der tidligere er afholdt (aktion: ??). Der ønskes også en ny omgang med 1-2-træner i næste sæson.

**4. Andre initiativer**

Der har været samtaler med Parasport Danmark omkring kørestolsholdets satsning. Der er forhåbning om et rigtigt godt resultat til B-VM i november, hvor oprykning til A-gruppen bør være muligt. Det store mål er deltagelse i Paralympiske lege i 2022 - også personligt for PC. Der er økonomisk støtte fra Parasport Danmark til holdes, og der kan fx komme hjælpere med til B-VM, hvor Parasport Danmark vil dække udgifter til rejse, kost og logi. Der arbejdes også på diverse sponsorater til holdet - primært af holdet selv.

Kvalifikation til A-VM skulle gerne udløse en del flere penge fra Parasport Danmark, da holdet så betegnes som elite. PC sender en opdatering på dette efter B-VM (Aktion: PC).

**5. VM 2019 i Silkeborg**

Der har været nyt site-visit, og næsten alt er OK. Der er en udfordring med hotelkapacitet fredag den 22. marts, som det eneste nævneværdige problem.

Der mangler 4-5 "On-ice" firvillige, men FF er fortrøstningsfuld.

Der skal gang i at skaffe frivillige til alle de andre arbejdsopgaver.

Der kommer til at foregå en række arrangementer i Silkeborg op til VM, hvor den mobile curlingbane kan bruges, og arrangementer for skoler i lokalområdet.

Diverse receptioner er også ved at være planlagt, men åbningsceremonien mangler fortsat nogle vigtige detaljer.

DCuF's bestyrelse er inviteret til åbningsreception lørdag den 16. marts fra kl. 18. deltagelse fra TR, MJL og JE afhænger af at vagtplanen tilpasses dette - FF kigger på dette. Bestyrelsen besluttede at også de danske curlingklubber skal inviteres med til denne reception (fx klubformænd + 1 person).

Der er afslutningsbanket søndag den 24. marts i Musikhuset, hvor DCuF's bestyrelse også er inviteret.

**6. Økonomi**

TR er kommet lidt ind i sagerne, men bruger naturligvis fortsat FF en del til sparring og opgaveløsning. TR har været til møde med DIF økonomi.

DIF har ønske om at udgifter generelt konteres så hurtigt som muligt - især ved årsskifte.

Det bør afklares hvilke administrative arbejdsopgaver (fx bestilling af tøj og medaljer), der kan udføres af IKC, så Lotte ikke skal belastes heraf. Dette skal dog primært være opgaver, der aflaster Lotte eller sparrer andre reelle udgifter. Og der er behov for tæt dialog med IKC om disse opgaver, da der ikke nødvendigvis er forståelse for alle opgaver i curlingverdenen (Aktion: HC)

HC, TR og MU skal snakke sammen om økonomiske dispositioner, hvem der har fuldmagt til DCuF's konti og hvem der har betalingskort (Aktion: HC, TR og MU).

**7. Persondatalovgivning**

GDPR overholdes naturligvis af DIF og IKC. DIF har udgivet nogle retningslinjer til overholdelse af GDPR, som DCuF bør rundsende til klubberne. HC får IKC til at sende dette rundt til klubberne (Aktion: HC)

**8. Generalforsamling 2019**

Generalforsamlingen 2019 lægges den 19. maj 2019 kl. 11:00 ud fra størst mulig deltagelse fra bestyrelsen.

I god tid før generalforsamlingen bør der være dialog omkring kontingent i DCuF som opfølgning på diskussionerne under generalforsamlingen 2018.

I god tid før generalforsamlingen bør der ligeledes være dialog om vedtægterne og eventuelle ændringer; kandidater til formandsvalg, direkte valg til kassererposten, regler for afstemning, tegningsret og eventuelle andre ting.

Disse to dialogpunkter forventes regionsrepræsentanterne at være inde over, da de forventes at have den bedste dialog med klubberne. JE samler op og sparker dette i gang på et tidspunkt (Aktion: JE)

**9. Elite-arbejdsgruppe**

Der er aftalt første møde i gruppen den 28. oktober. DIF har stillet en person til rådighed, og vil gerne have en invitation til mødet (Aktion: HC og MU).

Det vil være fint hvis der laves en fast organisering af arbejdsgruppen med leder og sekretær.

**10. Sommer-is i Gentofte**

GCC har lavet curlingis og lagt is til træning over sommeren. Dette blev arrangeret sammen med Team Danmark betalt fra Team Danmark puljen. Isen blev dog kun brugt i 1 af 10 planlagte træningsdage. GCC har sørget for at køre isen i hele perioden, dels fordi det var aftalt at hold med kort varsel kunne ønske træning, og dels fordi curlingisen skal køres jævnligt for ikke at blive dårlig.

Der bør i fremtiden laves helt klare aftaler om sådanne løsninger - også for de tilfælde at løsningen ikke bruges ret meget.

Aktionsliste på næste side…

**Aktionsliste**

|  |  |  |
| --- | --- | --- |
| **Aktion** | **Ansvarlig** | **Status** |
| Gennemgang og opdatering af Code of Conduct | Jens | Udkast sendt |
| Give Jens adgang til at redigere på hjemmesiden | Henrik |  |
| Finde bedst egnede platform/database til at opbevare dokumenter | Martin |  |
| Få IKC til at videresende indsamlede kontaktoplysninger fra klubberne til Jens | Henrik |  |
| Samle opdaterede kontaktoplysninger på klubber samt oprette arkiv for klubbernes vedtægter | Jens |  |
| Lave årshjul med diverse opgaver og tidsfrister | Jens, Henrik, Tobias, Martin, Freddy |  |
| Finde bedste dato til bestyrelsesmøde i januar 2019 via Doodle | Jens |  |
| Udgive referat fra bestyrelsesmøde 21. august på hjemmeside og udsende til klubber - og samle op på hvilke referater, der mangler på hjemmesiden | Henrik |  |
| Afklare om der skal være juniortræf i forbindelse med DCA i december - HURTIGT | Tobias, Peter og Henrik |  |
| Arrangere WCF trænerkursus i DK i august/september 2019 | ?? |  |
| Opdatering efter kørestols B-VM til bestyrelsen | Per |  |
| Afklaring af hvilke administrative arbejdsopgaver der kan laves af IKC | Henrik |  |
| Afklare økonomiske dispositioner, fuldmagter til konti, betalingskortholdere | Henrik, Tobias og Martin |  |
| Få IKC til at rundsende DIF retningslinjer for overholdelse af Persondatalovgivningen til klubberne | Henrik |  |
| Opstarte dialoger om kontingenter og eventuelle vedtægtsændringer i DCuF | Jens |  |
| Invitere repræsentant fra DIF til elite-arbejdsgruppens møder | Henrik og Martin |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |